Hvis du er forretningsdrivende og har tv-overvågning, må du indstille dig på, at politiet i fremtiden får lov til at overtage dine overvågningskameraer. Det kan endda ske, uden at du bliver orienteret på forhånd.

I hvert fald hvis det står til regeringen, som fredag sendte et nyt lovforslag i høring.

Ifølge lovforslaget skal politiet i fremtiden have mulighed for at overtage privat tv-overvågning »hvis der er afgørende grunde til det med henblik på at forebygge, at der begås en lovovertrædelse, der efter loven kan straffes med fængsel i 6 år eller derover«.